Stonea epäillään tutkinnan estämisestä, todistajaan vaikuttamisesta ja väärien lausuntojen antamisesta. Valkoisen talon mukaan asialla ei ole mitään tekemistä presidentin kanssa.

Yhdysvaltain presidentin Donald Trumpin tukija Roger Stone pidätettiin varhain aamulla paikallista aikaa Floridassa, erikoissyyttäjä Robert Muellerin toimisto kertoo.

Stone on sittemmin päästetty vapaaksi takuita vastaan odottamaan oikeudenkäyntiä. Hänen matkustamistaan on rajoitettu.

Stonea vastaan on nostettu seitsemän syytettä, joista yksi koskee virallisen tutkinnan estämistä, yksi todistajaan vaikuttamista ja viisi tutkijoille annettuja vääriä lausuntoja.

Roger Stone on Trumpin pitkäaikainen tukija ja luotettu. Hänen on kerrottu olleen yhteydessä tahoihin, jotka levittivät Hillary Clintonin presidentinvaalikampanjalta hakkeroituja sähköposteja vuonna 2016, uutiskanava CNN kertoo. (siirryt toiseen palveluun)

Yhdysvaltaisviranomaisten mukaan hakkeroinnin takana olivat Venäjän tiedustelupalvelut. Erikoissyyttäjä Robert Mueller tutkii Venäjän vaikutusta vuoden 2016 Yhdysvaltain presidentinvaaleihin sekä Trumpin kampanjan kytköksiä Venäjään.

Valkoisen talon tiedottajan, Sarah Sandersin mukaan syytteillä ei ole "mitään tekemistä presidentin kanssa, tai Valkoisen talon kanssa".

– Presidentti ei tehnyt mitään väärää, sanoi Sanders tv-yhtiö CNN:n haastattelussa.

Presidentti Trump kommentoi asiaa tuttuun tyyliinsä viestipalvelu-Twitterissä. Trumpin mukaan kyseessä on "Yhdysvaltain historian suurin noitavaino".

Greatest Witch Hunt in the History of our Country! NO COLLUSION! Border Coyotes, Drug Dealers and Human Traffickers are treated better. Who alerted CNN to be there? — Donald J. Trump (@realDonaldTrump) 25. tammikuuta 2019

"Päihitän syytteet oikeudessa"

Stone kommentoi asiaa tuoreeltaan medialle väittäen syytöksiä perusteettomiksi. Hän piti syytöksiä poliittisina.

– Aion julistautua syyttömäksi. Päihitän syytteet oikeudessa. Missään olosuhteissa en aio esittää väärää todistusta presidenttiä vastaan, sanoi Stone tuomioistuimen edustalla Fort Lauderdalessa.

Stone kiisti jyrkästi auttaneensa venäläisiä tukemaan Trumpia presidentinvaaleissa. Hän sanoi olevansa Trumpin vanhimpia ystäviä ja kiihkeä tukija.

Syytteet: kampanja halusi tietää Wikileaksin materiaalista

Toistaiseksi on ollut epäselvää, oliko Stonella tietoa sähköpostien levittämisestä etukäteen ja välittikö hän mahdollisia tietojaan eteenpäin Trumpin kampanjalle.

Syytteiden mukaan Stone oli ainakin yrittänyt ottaa yhteyttä sähköposteja levittäneeseen Wikileaksiin ja oli kertonut toistuvasti tietojaan aineistosta ja sen julkaisuaikatauluista kampanjalle, sanomalehti The Guardian kertoo. (siirryt toiseen palveluun)

Syytteiden mukaan Trumpin kampanjan edustaja oli ottanut Stoneen yhteyttä sen jälkeen, kun Wikileaks oli julkaissut demokraattipuolueelta hakkeroituja sähköposteja heinäkuussa 2016. Edustaja oli halunnut tietää, mitä muuta Clintonia vahingoittavaa aineistoa Wikileaksilla oli.

Lokakuussa 2016 Wikileaksin johtaja Julian Assange lupaili uusia tietovuotoja tiedotustilaisuudessaan. Tämän jälkeen Stone oli kertonut syytteiden mukaan kampanjan edustajille, että Wikileaks oli aikeissa julkaista materiaalia joka viikko. Näin myös tapahtui.

Stone sai syytteet, koska hän antoi syyttäjien mukaan tutkijoille ja kongressille vääriä lausuntoja yhteyksistään Wikileaksiin ja pimitti todistusaineistoa . Lisäksi hän yritti taivutella todistajan antamaan vääriä tietoja tutkijoille.

Sen sijaan häntä ei syytetä rikollisesta yhteistyöstä Wikileaksin tai Venäjän kanssa.

Stone kiistänyt aiemmin syytöksiä

Stone on kiistänyt myös aiemmin julkisuudessa, että hän olisi tiennyt vuodoista etukäteen tai että hän olisi ollut yhteydessä Venäjän valtion edustajiin. Hän oli silti itse sanonut uskovansa, että Mueller aikoo nostaa häntä vastaan syytteitä.

Stonen on kerrottu jo aiemmin vaihtaneen viestejä sähköposteja levittäneen Guccifer 2.0 -hahmon kanssa. Yhdysvaltalaisviranomaisten mukaan hahmo on Venäjän sotilastiedustelun GRU:n luomus. Stone on myös itse sanonut olleensa yhteydessä Julian Assangeen.

Erikoissyyttäjä Mueller on nostanut jo aiemmin syytteitä muun muassa Trumpin entistä kampanjapäällikköä Paul Manafortia, entistä turvallisuusneuvonantaja Michael Flynnia, Trumpin entistä lakimiestä Michael Cohenia sekä muita kampanja-avustajia vastaan.

Lisäksi syytteitä on nostettu GRU:n tiedustelijoita ja sosiaalisessa mediassa vaalipropagandaa levittäneitä venäläistrolleja vastaan.

Lue myös:

Analyysi: Stonen syytteiden myötä Muellerin Venäjä-tutkinnassa otettiin taas askel lähemmäksi Trumpia

Erikoissyyttäjä Mueller suosittaa: Ei vankeusrangaistusta Trumpin ex-kampanja-avustaja Flynnille

USA:n Venäjä-tutkinnassa taas uusia käänteitä: Manafortin kerrotaan käyneen salaisia keskusteluja Assangen kanssa ja valehdelleen kuulusteluissa

Aiheesta muualla:

Trump ally and political strategist, but who is Roger Stone? (siirryt toiseen palveluun)

Lähteet: Reuters, AP